雪後尋梅
作者：楊萬里
朝代：宋

paragraphs: 去年看梅南溪北，月作主人梅作客。
今年看梅荆溪西，玉爲風骨雪爲衣。
臘前欲雪竟未雪，梅花不慣人間熱。
橫枝憔悴涴晴埃，端令羞面不肯開。
縞裙夜訴玉皇殿，乞得天花來作伴。
三更滕六駕海神，先遣東風吹玉塵。
梅仙曉沐銀浦水，冰膚別放瑶林春。
詩人莫作雪前看，雪後精神添一半。